Oletteko muuten mahtaneet huomata, että Steamin kautta julkaistiin äskettäin vallan söpö osittain suomalaista tekoa oleva seikkailupeli? Sproggiwood nappasi taannoin tarvitsemansa Steam Greenlight –äänet kahdessa päivässä ja nyt peli on saatu ulos PC:lle, Linuxille ja Macille. Android- ja iOS-versiot seuraavat perässä.

Sproggiwoodissa yhdistyvät vuoropohjainen roguelike-henkinen rymyäminen, kevyet roolipelielementit ja proseduraalisesti luoduissa luolissa könyäminen. Pelissä on myös söpögrafiikkaa ja oman kylän koristelua.

Taustamaailman luomisessa on puolestaan haettu inspiraatiota suomalaisesta mytologista.

”Ei ihan peruskauraa”, toteaakin pelitiimin suomalaisjäsen Jaana Heiska.

Peliä työstetään kansainvälisellä indietiimillä, jonka kaksi tekijää asustelee Amerikoissa, Heiska puolestaan Suomessa. Pelin on suunnitellut Freehold Gamesin Jason Grinblat ja ohjelmoinut myös Caves of Qud –rogueliken tehnyt Brian Bucklew. Useamman pelifirman leivissä työskennellyt Heiska puolestaan vastaa visuaalisesta annista.

Sproggiwoodin julkaisukuntoon kehittäminen kesti noin 2,5 vuotta.

Pelin voi ostaa Steam-palvelusta 14,99 euron hintaan.

Lisätietoja: Sproggiwood

Lisää aiheesta

PewDiePie järjesti pelijamit, suomalaispeli voitti koko roskan

Rovion YT päättyi – potkuja jaeltiin pelättyä vähemmän, mutta silti noin 110:lle

Turbo Sliders sai kymmenvuotisjuhlapäivityksen – ilmaista top down –kilpa-ajoa parhaimmillaan

Tällainen oli Suomen ensimmäinen kaupallinen tietokonepeli: Chesmac vuodelta 1979